המודעות לשמירה על הסביבה צוברת תאוצה בבתי מלון וצימרים בארץ ובעולם. מתקני מחזור אשפה מוצבים בחדרים, מוסיפים מערכות לחסכון במים ואנרגיה, מתקינים מערכות אנרגיה סולרית, מגדלים מזון אורגני, משתמשים בחומרי כביסה אורגניים, מטהרים מי שופכין, אוגרים מי גשמים וזו רק ההתחלה.
זה התחיל במכתבים שהשאירו לנו על השיש באמבטיה בבית המלון. מכתב שבו שואלים אותנו אם גם בבית אנחנו מחליפים מגבת ומצעים מדי יום? מבטי הזעם על השאלה התחלפו בגישה חיובית יותר אחרי שהבנו את המסר. כדי לשמור על הטבע, לחסוך במים ולהשתמש בפחות חומרים כימיים מאפשר לנו בית המלון להחליט אם אנחנו רוצים להחליף מגבת מדי יום. זה כבר נשמע אחרת.
לפני שנים נסעתי לבקר את חברתי שמתגוררת בשוויץ ויצאנו לקנות נעלים. בעודנו בחנות היא התחננה לפני להשאיר שם את קופסת הקרטון. חשבתי שהיא ירדה מפסים ואז קיבלתי את ההסבר הבא: היא משלמת מיסים לפי נפח האשפה שהיא זורקת. אם חשבתי שזה מוגזם הסתבר לי שהיא חייבת למיין את סוגי האשפה ולהוציא אותם החוצה בהתאם ליום המתאים. כשקרש הגיהוץ שלה התיישן היא העמיסה אותו על הרכב, נסעה למזבלה הציבורית, שקלה את הקרש, שילמה מס לפי המשקל ורק אז הצליחה להפטר ממנו. ישנן עיירות קטנות באזור האלפים שהכניסה אליהם בכלי רכב מזהמי אוויר אסורה. אחד מאתרי התיירות שפועלים בהתאם לשמירה על איכות הסביבה הוא whitepod באלפים השוויצרים אליו מגיעים בהסעות מיוחדות מתחנת הרכבת הסמוכה. באתר הוקמו 12 כיפות גיאודזיות הצבועות בלבן בחורף וירוק בקיץ ונועדו ל-24 אורחים. המקום משמש ככפר נופש ולסקי. אספקת החשמל מוגבלת, המקלחות משותפות הרהיטים עשויים מחומרים ממוחזרים, המצעים מחומרים אורגניים, השטיחים מעורות כבשים, החימום בקמין עצים והאשפה מופרדת ועוברת מחזור.
"חולות מקמן" ברמת הנגב הם בתי אירוח מבוץ צופים אל נוף מדברי בשיפולי הדיונות. זהו כפר נופש אקולוגי בתוך שמורת טבע בנוי מחומרים טבעיים: אבן מקומית, לבני בוץ בעשייה ביתית, וגזעי עץ. צורת המבנים מתוכננת ומותאמת לסביבה. יש דגש על אדריכלות מדברים ושימוש באנרגיית השמש והרוח.